tartuNLP/wikipedia-smugri-20251201 huggingface dataset:
Stumbrai

Stumbrai (žemaidi "Stombrā") on küla Leedus Mažeikiai rajoonis Laižuva vallas.
Külas asub muinsuskaitsealune Stumbrai vana kalmistu. See oli kasutusel XIX sajandil ja XX sajandi esimesel poolel. 
Külas tegutseb aastal 1998 asutatud tall.
Stumbrai nimi tuleneb sõnast "stumbras" (euroopa piison).
Uppuja päästmise eest

„Uppuja päästmise eest” ("За спасение утопающих") oli teenetemärk, mis loodi 16. veebruaril 1957 Nõukogude vetelpäästeühingu poolt. 
Medali eesmärk oli tunnustada isikuid, kes olid päästnud inimese elu veest, panustanud uppumiste ennetavasse töösse või aidanud kaasa vetelpäästeühingu eeskujulikule organisatsiooni ülesehitamisele.
Kujundus ja variatsioonid.
Medali kujunduse lõi kunstnik A. F. Šebalkov. Medal on ümmargune, läbimõõduga 32 mm, valmistatud messingist oksüdeerimise teel. Medali esiküljel on kujutatud päästjat, kes veab uppujat vees. Medali ülaservas on kiri "Päästmise eest", allosas on "uppumisest". 
Kujundus on olnud põhimõtteliselt samasugune alates selle loomisest — üks lihtne pronksmedal riba või lindiga. Aja jooksul on muutunud vaid medaliga ühes tükis oleva kinnituskõrva kuju.
Valence'i ringkond

Valence'i ringkond ["valans"] on ringkond Prantsusmaal Auvergne-Rhône-Alpesi piirkonnas Drôme'i departemangus. Ringkond koosneb 101. vallast. Seal elas 299 411 inimest. (2022. aastal).
Ringkond asub departemangu loode-ja põhjaosas, piirnedes läänes Ardèche'i ja idas Isère'i departemangudega.
Koosseis.
Kantonid.
Valence'i ringkonda kuuluvad järgmised kantonid (sh mõni vaid osaliselt):
¹ Romans-sur-Isère'i vald on nendes kantonites vaid osaliselt&lt;br&gt;
² Valence'i vald on nendes kantonites vaid osaliselt
Vallad.
Valence'i ringkonnas on 1. jaanuari 2025. aasta seisuga järgmised vallad (sulgudes INSEE kood):
Auksūdys

Auksūdys (ka Auksodė, žemaidi "Auksuodė") on küla Leedus Mažeikiai rajoonis Laižuva vallas.
Küla asub Läti piiri ääres, Vadakste jõe kaldal. Osaliselt ulatub külla Natura 2000 ala Venta keskjooks. 
Külas asub muinsuskaitsealune aastal 1933 rajatud tulpkabel. Tellistest tulpkabel asub betoonist alusel ja seal asub neli Purpliaist pärit Juozapas Andriuška nikerdatud skulptuuri.
Küla mainiti esmakordselt aastal 1661 ("Auxudzie"). Aastal 1930 avati seal Auksodė raudteejaam. Aastal 1934 alustas tööd sealne algkool. Raamatukogu alustas tööd aastal 1956. Küla oli nõukogude perioodil kohaliku kolhoosi keskasulaks.
Küla nime esimene pool tuleneb sõnast "auka" ehk ohver. Teine pool tuleneb sõnast "sūduva", mis tähendab keset mets asuvat soist paika või silma. Kohaliku legendi kohaselt tuleneb küla nimi sõnast "Auksas" ehk kuld. Nimekuju Auksodė pärineb õpetaja Julija Janišauskaitė andmeil esimese maailmasõja aegadest, mil sakslased panid sealse raudteejaama asupaika üles sildi Auksodė. Sealt edasi nimetati ka küla ametlikult Auksodėks, kuni aastal 1973 taastati küla vana nimekuju. Kohaliku legendi kohaselt rajas üks rikas mees sinna oma puuviljaaia, ku kasvasid kuldsed õunad. Kord juhtus äke piksetorm aia põlema süütama, ümbruskonna rahvas siis tormas sinna kokku ja kisendas: "Kuldne aed põleb! Kuldne aed põleb!" ("Auksa" tähendab kulda ja "sodys" aeda, sealt siis Auksodė).
Lendriškiai

Lendriškiai (žemaidi "Lendriškē") on küla Leedus Mažeikiai rajoonis Laižuva vallas.
Küla asub Läti piiri ääres, Vadakste jõe kaldal. Osaliselt ulatub külla Natura 2000 ala Venta keskjooks. 
Küla on kujunenud endise Karaliaučiause mõisa aladele. Mõisa viimased omanikud olid Mozgirised. Mõisaproua pages sõja ajal lastega Chicagosse, ent tema abikaasa küüditati Siberisse. Sõja järel omandas mõisa lauda kohalik kolhoos, mõisa punastest tellistest hoonesse rajati tööliste elamud. 
Küla nimi tuleneb Lendrupise ojast.
Ed Dwight

Edward Joseph Dwight Jr. (sündinud 9. septembril 1933 Kansas Citys) on Ameerika skulptor, kirjanik ning endine katselendur ja kosmoselennul osaleja. 
Ta astus 1953. aastal Ameerika Ühendriikide õhujõududesse ja sai 1955. aastal leitnandiks. 1961. aastal, USA presidendi John F. Kennedy suunamisel, sai Dwightist esimene afroameeriklane, kes võeti vastu õhujõudude koolitusprogrammi, millest NASA valis astronaute. Dwight lõpetas 1963. aastal Õhuväe Katselendurite Kooli ja jõudis koolitusprogrammi teise vooru, kuid ometi ei valitud teda NASA Astronautide Korpusse.
Dwight läks aga kosmosesse 2024. aastal Blue Origini missioonil NS-25, olles vanim inimene, kes on osalenud kosmoselennul. Varem kuulus see rekord William Shatnerile. 2020. aastal sai temast Pentagonis toimunud tseremoonial USA kosmoseväe auliige.
Skulptorina on Dwight loonud mitmeid avalikke monumente, sealhulgas Texase afroameeriklaste ajaloo mälestusmärgi Texase osariigi kapitooliumi juures ning afroameeriklaste ajaloo monumendi Lõuna-Carolina osariigi parlamendihoone juures.
Heckler &amp; Koch SL8

Heckler &amp; Koch SL8 ("Selbstladegewehr 1998") on Saksa poolautomaatvintpüss. Seda toodab ettevõte Heckler &amp; Koch, SL8 on relva Heckler &amp; Koch G36 tsiviilvariant.
SL8 on konstrueeritud moonale .223 Remington või 5.56×45mm NATO ning kasutab kas 10-, 20- või 30-lasulist salve.
Glock GmbH

"Teiste tähenduste kohta vaata artiklit Glock (täpsustus)."
Glock GmbH on Austria relvatootmisettevõte. Selle peakorter asub Deutsch-Wagramis Alam-Austria liidumaal. Ettevõte on nimetatud selle asutaja Gaston Glocki järgi. Glock toodab populaarseid polümeerraamiga püstoleid, pussnuge, labidaid, erinevat ratsavarustust ja muud.
Glock (täpsustus)

Glock on ettevõtte Glock GmbH poolt toodetav püstol.
Glock võib tähendada ka järgmist:
Palaižupė

Palaižupė (žemaidi "Palaižopė") on küla Leedus Mažeikiai rajoonis Laižuva vallas.
Duobgiriai

Duobgiriai (žemaidi "Doubgėrē") on küla Leedus Mažeikiai rajoonis Laižuva vallas.
Küla rajati aastal 1860 endise Karaliaučiause mõisa aladele. Seal asus ka karjamõis. 
Duobgiriai nimi on toponüüm, mis tuleneb sõnadest "duobė" (lohk) ja "girys" (laas).
Varninė

Varninė on küla Leedus Mažeikiai rajoonis Laižuva vallas.
Küla on kujunenud Varninė mõisa aladele, mida on esmamainitud XX sajandi alguses.
Varninė on saanud nime leedukeelse linnunimetuse "varna" (hallvares) järgi.
Pakliaupis

Pakliaupis (žemaidi "Pakliaupės") on küla Leedus Mažeikiai rajoonis Laižuva vallas.
Küla asub Kliaupise jõe ääres. Pakliaupise kohal asus varem Pakliaupise mõis.
Barystės

Barystės (žemaidi "Barīstės") on küla Leedus Mažeikiai rajoonis Laižuva vallas.
Küla asub Läti piiri ääres, Vadakste jõe kaldal. Osaliselt ulatub külla Natura 2000 ala Venta keskjooks.
Kalniškiai (Laižuva vald)

Kalniškiai (žemaidi "Kalnėškē") on küla Leedus Mažeikiai rajoonis Laižuva vallas.
Küla asub Läti piiri ääres, Vadakste jõe kaldal. Osaliselt ulatub külla Natura 2000 ala Venta keskjooks.
Évreux' ringkond

Évreaux' ringkond ["ev'röö"] on ringkond Prantsusmaal Normandia piirkonnas Eure'i departemangus. Ringkond koosneb 103 vallast. Seal elas 139 868 inimest. (2022. aastal)
Ringkond asub departemangu kesk-lõunaosas, piirnedes lõunas Eure-et-Loiri departemanguga.
Koosseis.
Kantonid.
Évreaux' ringkonda kuuluvad järgmised kantonid (sh mõni vaid osaliselt):
¹ Évreaux'i vald on nendes kantonites vaid osaliselt&lt;br&gt;
² vallad Verneuil d'Avre et d'Iton ja Mesnils-sur-Iton on selles kantonis vaid osaliselt
Vallad.
Évreaux' ringkonnas on 1. jaanuari 2024. aasta seisuga järgmised vallad (sulgudes INSEE kood):
Tööoskusamet

Tööstusliku Kutseoskuse Amet, 1938. aastast Tööoskusamet, oli riiklik kutseeksamite korraldamise ja kutsetunnistuste väljaandmise, tööstusõpilaste väljaõppe järelevalve, meistrite ja õppinud tööliste registreerimisega tegelenud riigiamet, aastatel 1932–1940.
1930. aasta 1 . aprillist pidi käsitöölisel olema tööoskuse dokument ja et kindlustada tarvitajale töö kvaliteeti, asutati tööoskusamet, mille ülesandeks oli kutseoskusliku käsitööliskonna moodustamine. Pärast 1. aprilli ei võinud enam iseseisva käsitöölisena tegutseda see, kes omal kutsealal ei omanud meistri või õppinud töölise paberit.
Tööoskusametid likvideeriti 1944. aastal.
Tööoskusametil olid piirkondlikud tööoskusametid:
August 2025

August 2025, kroonika.
2025. aasta august algas reedel ja lõppes 31 ööpäeva hiljem pühapäeval.
Nairobi Raudteemuuseum

Nairobi Raudteemuuseum on raudteemuuseum Nairobis Keenias, Nairobi pearaudteejaamast umbes 750 meetrit läänes. 
Muuseum avati 1971. aastal. Muuseumi väljapanekud käsitlevad peamiselt aastatel 1948–1977 tegutsenud rahvusvahelise raudtee-ettevõtte East African Railways and Harbours Corporation ajalugu ning eksponeeritakse selle tegevuses kasutusel olnud objekte ja esemeid. Muuseumi haldab Keenia riiklik raudtee-ettevõte Kenya Railways.
Muuseum on säilitanud ühenduse tegutseva 1000 mm kitsarööpmelise raudteega. See võimaldab muuseumi eksponaate hoolduse ja kogude muutmise eesmärgil vajaduse järgi teisaldada.
Kolm töökorras auruvedurit asuvad endistes raudteekodades, külastajad peavad nende vaatama minekuks eelnevalt kokku leppima. Muuseumi kogudes on ka varaseid diiselmootoriga vedureid ja reisivaguneid. Raudteemuuseumi Sõprade Ühendus Ida-Aafrikas (inglise keeles "Friends of the Railway Museum East Africa", "FORM East Africa") on aidanud muuseumil museaale hankida ja korrastada.
Üks manööverauruvedur, mida kasutati USA 1985. aasta kultusfilmis "Minu Aafrika" ("Out of Africa"), on nüüd eksponeeritud väljaspool muuseumi, raudteejaama peahoone esisel väljakul.
2011. aasta jaanuaris rajati muuseumi tegevuse elavdamiseks miniraudtee. Selle rong koosneb ottomootoriga vedurist ja puidust vagunitest.
Dennis Tito

Dennis Anthony Tito (sündinud 8. augustil 1940 New Yorgis) on Ameerika insener, ettevõtja ja kosmoseturist. 
Tito on lõpetanud New Yorgi Ülikooli astronautika ja aeronautika erialal ning Rensselaeri Polütehnilise Instituudi inseneriteaduse erialal. 1972. aastal asutas ta investeerimisfirma Wilshire Associates. Ta müüs oma osaluse firmas 2020. aastal.
2001. aasta keskpaigas sai temast maailma esimene kosmoseturist, viibides ligi kaheksa päeva Maa orbiidil Rahvusvahelise Kosmosejaama külalisena missioonil ISS EP-1. See missioon startis kosmoselaevaga Sojuz TM-32 ja naasis Maale Sojuz TM-31 pardal.
Vapruse eest tulekahju ajal

Vapruse eest tulekahju ajal (vene keeles "За отвагу на пожаре") oli Nõukogude Liidu autasu, millega tunnustati tulekahjude kustutamisel üles näidatud julgust, vaprust ja ennastsalgavust. 
Medal asutati NSV Liidu Ülemnõukogu 31. oktoobril 1957 aasta määrusega. Medalit anti tuletõrjetöötajatele, vabatahtlike tuletõrjesalkade liikmetele, sõjaväelastele ning teistele kodanikele, kes olid silma paistnud inimeste, sotsialistliku omandi ja kodanike vara päästmisega või tuletõrjeüksuste töö oskusliku juhtimisega tulekahjude ja plahvatuste ärahoidmisel.
Autasustamise kord.
Medali „Vapruse eest tulekahju ajal“ andsid NSV Liidu Ülemnõukogu Presiidiumi nimel välja liiduvabariikide ülemnõukogude presiidiumid. Aumärgi andsid üle liiduvabariikide ja autonoomsete vabariikide ülemnõukogude presiidiumide esimehed, nende asetäitjad või liikmed, samuti kraide, oblastite, rajoonide ja linnade töörahva saadikute nõukogude täitevkomiteede juhid või sõjaväelaste puhul sõjaväe juhtkond.
Koos medaliga anti autasustatule tõend ettenähtud vormi järgi. Medalit võidi anda mitu korda. Kokku anti välja üle 32 500 medali.
Medali kirjeldus.
Medal on valmistatud uushõbedast ( hõbe aastatel 1957–1960 ) ja ringi kujuline ketas läbimõõduga 32 mm. Esiküljel on ülaosas kiri ЗА ОТВАГУ НА ПОЖАРЕ ( eesti keeles: VAPRUSE EEST TULEKAHJU AJAL) ja selle all viieharuline täht. Keskel on ristatud tuletõrjekirves ja tellitav mutrivõti . Allosas on kaks oksa, üks loorberilehtedest ja teine tammelehtedest, mille ühenduskohas on sirp ja vasar. Tagaküljel on kujutatud tuletõrjujat lapsega süles põleva hoone taustal. Paremal on loorberioksake.
Medal riputati viisnurksele plaadile, mis oli kaetud 24 mm laiuse punase lindiga, mille külgedel olid 3 mm laiused rukkilillesinised triibud ja nende vahel 1 mm laiused valged triibud.
Kandmine.
Medalit kanti rinnal vasakul pool. NSV Liidu ordenite ja teiste medalite olemasolul kinnitati see pärast medalit „Eeskujuliku töö eest“.
Pärast autasustatu surma jäi medal koos vastava tõendiga tema perekonnale mälestuseks.
Mark Shuttleworth

Mark Richard Shuttleworth (sündinud 18. septembril 1973) on Lõuna-Aafrika ja Briti ettevõtja, Ubuntu Linuxi operatsioonisüsteemi arendava Canonicali asutaja ja tegevjuht. 
Aastal 2002 sai Shuttleworthist esimene aafriklane, kes reisis kosmosesse, tehes seda kosmoseturistina. Tal on Lõuna-Aafrika Vabariigi ja Suurbritannia topeltkodakondsus. 
2020. aasta seisuga hindas Sunday Timesi rikaste nimekiri Shuttleworthi varanduseks 500 miljonit naelsterlingit.
Saint-Lô ringkond

Saint-Lô ringkond ["sän lo"] on ringkond Prantsusmaal Normandia piirkonnas Manche'i departemangus. Ringkond koosneb 87. vallast. Seal elas 103 850 inimest. (2022. aastal)
Ringkond asub departemangu idaosas, piirnedes idast La Manche'i väinaga ning kagust Calvadosi departemanguga.
Koosseis.
Kantonid.
Saint-Lô ringkonda kuuluvad järgmised kantonid:
¹ Carentan les Marais' vald on nendes kantonites vaid osaliselt &lt;br&gt;
² Saint-Lô vald on nendes kantonites vaid osaliselt
Vallad.
Saint-Lô ringkonnas on järgmised vallad 1. jaanuari 2024. aasta seisuga (sulgudes INSEE koodid):
Alençoni ringkond

Alençoni ringkond ["ä'lan'son"] on ringkond Prantsusmaal Normandia piirkonnas Orne'i departemangus. Ringkond koosneb 111. vallast. Seal elas 84 817 inimest. (2022. aastal)
Ringkond asub departemangu lõunaosas, piirnedes läänest Manche'i departemanguga ning lõunast Mayenne'i ja Sarthe'i departemanguga.
Koosseis.
Kantonid.
Alençoni ringkonda kuuluvad järgmised kantonid (sh mõni vaid osaliselt):
¹ Alençoni vald on nendes kantonites vaid osaliselt
Vallad.
Alençoni ringkonnas on 1. jaanuari 2024. aasta seisuga järgmised vallad (sulgudes INSEE kood):
Dijoni ringkond

Dijoni ringkond ["diž'oon"] on ringkond Prantsusmaal Burgundia-Franche-Comté piirkonnas Côte-d'Ori departemangus. Ringkond koosneb 224 vallast. Seal elas 2022. aasta seisuga 370 369 inimest.
Ringkond asub departemangu idaosas, piirnedes põhjas Haute-Marne'i, idas Haute-Saône'i ja kagus Jura departemanguga.
Koosseis.
Kantonid.
Dijoni ringkonda kuuluvad järgmised kantonid (sh üks vaid osaliselt):
¹ Dijoni vald on nendes kantonites vaid osaliselt
Vallad.
Dijoni ringkonnas on 1. jaanuari 2024. aasta seisuga järgmised vallad (sulgudes INSEE kood):
Daniel Fried

Daniel Fried (sündinud 1952) on Ameerika Ühendriikide endine diplomaat. Ta oli aastatel 2005–2009 Euroopa ja Aasia asjade abiriigisekretär ning aastatel 1997–2000 Ameerika Ühendriikide suursaadik Poolas. Ta on olnud ka Guantanamo vangla sulgemise erisaadik ja Ameerika Ühendriikide sanktsioonide kaaskordinaator. Fried töötas Ameerika Ühendriikide välisministeeriumis ühtekokku 40 aastat, ta läks pensionile aastal 2017.
Homme põgeneme

"Homme põgeneme" on Eesti teleseriaal. Tegemist on Eesti Rahvusringhäälingu ja Kassikulla koostöös valminud sarjaga, mis esilinastus ETV2 eetris 21. oktoobril 2022. aastal. See võitis 2023. aasta Eesti filmi- ja teleauhindade (EFTA) galal parima teleseriaali tiitli. 
Sisukokkuvõte.
"Homme põgeneme" kaheksaolise sarja pealkiri, mis viib suvisesse lastelaagrisse ja põimib hoogsaks seikluseks tänapäeva teemad ja ajaloolised saladused. 12-aastane Marta (Laura Rätsep) pannakse viikingiteteemalisse lastelaagrisse, kust ta otsustab juba esimesel õhtul põgeneda, kuid jääb siis vahele Tobiasele (Tõru Kannimäe) ja Ekkele (Kristen Norden), kes kiiresti temaga ühineda soovivad. Laste põgenemise katkestavad kahtlased nähtused metsas ja nii hakkavadki nad põgenemiseks uusi plaane tegema, millega liitub ka väike seiklushuviline Rosabella (Saskia Sein). Samaaegselt käib laagris viikingite loo lavastamine ning levib jutt metsa peidetud aardest, mida ihalevad paljud.
Osatäitjad ja tegelased.
Peaosatäitjad
Kõrvalosatäitjad
Ameerika hallhaigur

Ameerika hallhaigur ("Ardea herodias") on haigurlaste sugukonda kuuluv linnuliik.
Välimus.
Ameerika hallhaigur on 91–137 cm pikk. Kaalub 2268–3629 g. Emaslinnud on umbes 10% väiksemad.
Ameerika hallhaigrul on kaks värvusvormi. Tumedad linnud on peamiselt sinakashallid. Pealagi, põsed ja kurgualune on valged. Pea külgedel jookseb silmast pikenenud peasulgedeni must triip. Silmad ja nokk on kollased. Valjasriba on tumeroheline. Reied on pruunid, jala alumine osa on rohekaspruun.
Heledate lindude sulestik on üleni valge. Valjasriba on helesinine. Nokk ja jalad on kollased. Leidub ka linde, kes on tumeda ja heleda vormi vahepealsed.
Hundsulestikus on pikenenud pea- ja kaelasuled veel pikemad. Valjasriba on rohekassinine. Tumedatel lindudel muutuvad nokk ja jalad oranžiks, heledatel roosaks.
Alamliike saab eristada suuruse ja sulestiku järgi. "A. h. fannini" selg on tumedam, tiivad pikemad ja nokk lühem kui "herodias"'el, "wardi" on suurem ja heledam kui "herodias".
Tumeda vormi noorlinnud on täiskasvanutest tumedamad. Kõht on triibulisem. Nokk on kollane, jalad rohekashallid. Heleda vormi noorlinnud on määrdunudvalged ning nende jalad on hallid.
Tumeda värvusvormi udusulis pojad on helehallid, heledal vormil valged. Nokk ja jalad on roosad.
Alamliigid ja levik.
Liigil on viis alamliiki:
Suurem osa on paigalinnud. Mõned USA põhjaosas elavad haigrud talvitavad Kesk-Ameerikas ja Lõuna-Ameerika põhjaosas.
Elavad jõgede ja järvede ääres, märgadel rohumaadel, padurates, soodes, põldudel ning mangroovides. Colombias ja Ecuadoris on neid kohatud kuni 2600 m kõrgusel merepinnast.
Toitumine.
Toituvad kaladest, kahepaiksetest, roomajatest, koorikloomadest, rohutirtsudest, kiilidest, veeputukatest, väikestest imetajatest ja lindudest.
Tavaliselt toituvad üksi. Mõnikord varastavad toitu teistelt lindudelt, näiteks kajakatelt. Paigal seistes püüavad nad aktiivsemaid saakloomi, kõndides rahulikumaid. Võivad toituda nii päeval kui öösel.
Pesitsemine.
Ameerika hallhaigrud võivad pesitseda nii üksikult kui kolooniates. Okstest ehitatud pesa läbimõõt on 1 m. Tihti kasutavad sama pesa mitu aastat järjest. Pesa asub puu otsas kuni 40 m kõrgusel. Vahel pesitsevad ka maapinnal või kaljuserval.
Põhja-Ameerikas pesitsevad veebruarist maini, Kariibi mere regioonis märtsist juulini. Kurnas on 2–7 helesinist muna mõõtmetega 61,3–65,6 × 41,9–46,5 mm. Mune hauvad mõlemad vanemad 25–29 päeva. Isaslind haub tavaliselt päeval, emaslind öösel. Pojad saavad lennuvõimeliseks 60 päeva vanuselt.
Looduslikud vaenlased.
Ameerika hallhaigru poegi söövad varesed, merikotkad, kondorid, kassikakud, hundid, pesukarud ja karud. Täiskasvanud linde võivad süüa valgepea-merikotkas, kaljukotkas ja punailves.
Frank Culbertson

Frank Lee Culbertson, Jr. (sündinud 15. mail 1949 Charlestonis, Lõuna-Carolinas) on Ameerika Ühendriikide endine mereväelane ja NASA astronaut.
Culbertson lõpetas 1971. aastal Ameerika Ühendriikide Mereväeakadeemia, kust sai bakalaureusekraadi aerokosmosetehnika erialal. Pärast ülikooli lõpetamist teenis ta ristlejal USS Fox kuni saadeti Pensacolasse lennukooli. 1973. aastast teenis ta mereväelendurina erinevatel lennukikandjatel. 1982. aastal lõpetas ta mereväe katselendurite kooli. 1984 valiti ta NASA astronaudiks.
Culbertson osales piloodina missioonil STS-38 ning oli missiooni STS-51 ja Rahvusvahelise Kosmosejaama 3. ekspeditsiooni komandör. 3. ekspeditsiooni ajal sai Culbertsonist ainus ameeriklane, kes ei viibinud 11. septembri rünnakute ajal Maal. Culbertson sai hiljem teada, et üks rünnakutes hukkunud reisilennuki pilootidest oli tema hea sõber ja Mereväeakadeemia kursusekaaslane. Culbertson lahkus mereväest 1997. aastal ja NASAst 2002. aastal ning suundus tööle erasektorisse.
2019. aasta NHL-i draft

2019. aasta NHL-i draft oli 57. NHL-i draft. See toimus 21.–22. juunil 2019 Vancouveris Rogers Arenas.
Esimesed kolm valikut olid Jack Hughes (kelle valis New Jersey Devils), Kaapo Kakko (kelle valis New York Rangers) ja Kirby Dach (kelle valis Chicago Blackhawks).
İstanbuli Raudteemuuseum

İstanbuli Raudteemuuseum (türgi keeles "İstanbul Demiryolu Müzesi") on raudteemuuseum ajaloolises İstanbuli Sirkeci lõppjaamas Fatihi linnaosas İstanbulis Türgis.
Muuseum asub aastatel 1888–1890 ehitatud raudteejaamas ja see kuulub Türgi Riigiraudteele (türgi keeles "Türkiye Cumhuriyeti Devlet Demiryolları", "TCDD").
Muuseum avati 23. septembril 2005. Muuseumis on väljas umbes 300 museaali, mille seas on rongide ja raudteejaamade osi (restoranvagunites kasutatud mööbel ja hõbeserviisid, jaama kontoriseadmed, elektrirongi juhikabiin, mõne ajaloolise veeremi tootjasildid), fotosid ja muid raudteega seotud dokumente, hoiatussildid ning jaama signaalkell ja ajanäitamiskell.
Muuseum on avatud kell 9.00–17.00, sissepääs on tasuta. Muuseum on suletud pühapäeviti ja esmaspäeviti.
Smith &amp; Wesson SW1911

Smith &amp; Wesson SW1911 on Ameerika Ühendriikide poolautomaatpüstol. See põhineb püstolil Colt M1911 ning kasutab moona 9×19mm Parabellum või .45 ACP.
Nichole Ayers

Nichole Rhea Ayers (sündinud 13. detsembril 1988 San Diegos) on Ameerika Ühendriikide õhuväelane ja NASA astronaut.
Ayers lõpetas 2011. aastal Õhuväe Akadeemia matemaatika erialal, lisaerialaks vene keel. 2013. aastal lõpetas ta Rice'i ülikooli. 2021. aastal valiti ta NASA astronaudiks.
Ayers oli 2025. aastal missiooni SpaceX Crew-10 piloot ning kuulus 72. ja 73. ekspeditsiooni meeskonda. Aprillis 2025 ülendati Ayers jaamas viibimise ajal kolonelleitnandiks.
2011. aasta NHL-i draft

2011. aasta NHL-i draft oli 49. NHL-i draft. See toimus 24.–25. juunil 2011 Saint Paulis Xcel Energy Centeris.
Esimesed kolm valikut olid Ryan Nugent-Hopkins (kelle valis Edmonton Oilers), Gabriel Landeskog (kelle valis Colorado Avalanche) ja Jonathan Huberdeau (kelle valis Florida Panthers).
Karupoeg Puhh (raamat)

"Karupoeg Puhh" (ingliskeelne originaalpealkiri "Winnie-the-Pooh") on 1926. aastal ilmunud inglise kirjaniku Alan Alexander Milne'i lasteraamat. Selle illustreeris inglise illustraator E. H. Shepard. Raamatu tegevus toimub väljamõeldud Saja Aakri Metsas, selle peategelane on kaisukaru Karupoeg Puhh. Raamat räägib Karupoeg Puhhi ja tema sõprade Christopher Robini, Notsu, Iiahi, Öökulli, Jänese, Kängu ja Ruu seiklustest. "Karupoeg Puhh" on esimene Milne'i kahest Karupoeg Puhhi juttude kogumikust, teine on kaks aastat hiljem ilmunud "Maja Puhhi salu servas" ("The House at Pooh Corner"). Milne ja Shepard töötasid koos naljaajakirja Punch toimetuses ning andsid aastal 1924 välja luulekogu "When We Were Very Young", mille tegelaste seas oli ka kausukaru, kelle Shepard kujundas oma poja mänguasja järgi. Shepard soovitas Milne'il kirjutada enda poja Christopher Robin Milne'i mänguasjadest ning sellest tekkisidki "Karupoeg Puhhi" tegelased.
"Karupoeg Puhh" ilmus 14. oktoobril 1926 ning võeti nii lugejate kui kriitikute poolt soojalt vastu, juba sama aasta lõpuks oli müüdud üle 150 000 eksemplari. Kriitikute hinnangul on raamatu tegevuspaik nn Arkaadia maapiirkond, mis seisab eraldi tõsielulistest probleemidest. Lisaks ei ole raamatul väga kindlat allteksti. Hiljem on välja toodud, et raamatus ei ole häid naistegelasi (ainsat naistegelast, Kängut, on kujutatud halva emana).
"Karupoeg Puhhi" on tõlgitud enam kui 50 keelde, aastal 1958 ilmus ladinakeelne "Winnie ille Pu", millest sai esimene võõrkeelne ja siiani ainus ladinakeelne New York Timesi bestseller. Eesti keeles ilmus "Karupoeg Puhh" 1968. aastal Valter Rummeli tõlkes. Raamatu lugusid ja tegelasi on kasutatud palju muudes formaatides, aastal 1966 sai animafilmiga "Winnie the Pooh and the Honey Tree" alguse Walt Disney Company frantsiis Winnie the Pooh.
2010. aasta NHL-i draft

2010. aasta NHL-i draft oli 48. NHL-i draft. See toimus 25.–26. juunil 2010 Los Angeleses Staples Centeris.
Esimesed kolm valikut olid Taylor Hall (kelle valis Edmonton Oilers), Tyler Seguin (kelle valis Boston Bruins) ja Erik Gudbranson (kelle valis Florida Panthers).
Ruger Standard

Ruger Standard on Ameerika Ühendriikide poolautomaatpüstol. Seda hakkas aastal 1949 tootma ettevõte Sturm, Ruger &amp; Co. Relvast on palju mudeleid, kõik on konstrueeritud moonale .22 long rifle. Ruger Standardit on reklaamitud kui madalama taseme laskespordiks sobilikku taskukohast püstolit. Selle konstureeris Rugeri relvatootja asutaja William B. Ruger, Ruger Standard on enimtoodetud .22-kaliibriga poolautomaatpüstol.
8A

8A on Tallinna bussiliin, mis avati 1. septembril 2025 ning sõidab Viru Keskusest Äigrumäele.
Liin avati lühendusena bussiliinile 8, sõites mööda bussiliin 8 endist marsruuti enne 2023. aastat, kui liin ühendati bussiliiniga 43, Reidi tee peatusest edasi Narva maanteed mööda kuni Hobujaama seisuplatsini.
Liini teenindab Tallinna Linnatranspordi AS ning on käigus tööpäeviti hommikul umbes kella 6.30-9.40 vahel ning pärastlõunal kella 14.30-19.40 vahel. Väljumised 25-30 minuti tagant
Wolfgang Van Halen

Wolfgang William Van Halen (sündinud 16. märtsil 1991) on Ameerika Ühendriikide muusik. 
Tema vanemad on näitleja Valerie Bertinelli (snd 1960) ja kitarrist Eddie Van Halen (1955–2020). Ta mängis aastatel 2007–2020 koos isa ja onuga ansamblis Van Halen, kus ta oli basskitarrist. Aastatel 2012–2016 kuulus ta ka ansambli Tremonti koosseisu. 
Pärast isa surma ja Van Haleni bändi tegevuse lõppu 2020. aastal hakkas ta tegelema sooloprojektiga Mammoth WVH, kus mängib kõiki pille ja laulab. Tema debüütalbum "Mammoth WVH" ilmus 2021. aastal ja album "Mammoth II" 2023. aastal.
Johns Hopkinsi Ülikooli Rakendusfüüsika Laboratoorium

Johns Hopkinsi Ülikooli Rakendusfüüsika Laboratoorium ("Johns Hopkins University Applied Physics Laboratory"; ka lihtsalt Rakendusfüüsika Laboratoorium ehk APL) on mittetulunduslik ülikooliga seotud uurimiskeskus ("University Affiliated Research Center", UARC), mis asub Howardi maakonnas, Marylandi osariigis. APL on osa Johns Hopkinsi Ülikoolist ja 2024. aasta seisuga töötab seal 8700 inimest. APL on riigi suurim ülikoolile kuuluv uurimiskeskus.
Laboratoorium teeb kaastööd USA kaitseministeeriumile, NASA-le ja teistele valitsusasutustele. APL on välja töötanud hulgaliselt süsteeme ja tehnoloogiaid õhu- ja raketikaitse, meresõja, küberjulgeoleku ning kosmoseteaduse ja -tehnoloogia valdkondades. APL pakub küll teadus- ja inseneriteenuseid valitsusele, kuid see ei ole traditsiooniline kaitsetööstuse alltöövõtja.
Zastava M92

Zastava M92 on Jugoslaavia karabiin, mida toodab aastast 1992 Zastava relvatehas. Selle ainsad erinevused võrreldes karabiiniga Zastava M85 on kaliiber ja salv. M92 on lühendatud versioon automaadist Zastava M70, mis omakorda on Nõukogude automaadi AKM koopia.
Jai alai

Jai alai (hääldus ["hai alai"]) on Baskimaalt pärit spordiala. Selles lüüakse palli korvjate reketitega vastu mänguväljakut ümbritsevaid seinu. "Jai alai" on "pelota" liik. Sõna "jai alai" võttis aastal 1875 kasutusele baski kirjanik Serafin Baroja, seda kasutatakse vahel ka selle mängimiseks kasutatava väljaku ("frontón") kohta. Spordiala harrastatakse üle maailma, peamiselt on see populaarne Hispaanias, Prantsusmaal, Ameerika Ühendriikides Floridas ja Mehhikos Baja Californias.
Alberts Rumba

Heinrihs Alberts Voldemārs Rumba (3. oktoober/15. oktoober Lielvircava vald, Jelgava kreis – 10. juuli 1962 Riia) oli Läti kiiruisutaja, kes osales 1924. ja 1928. aasta taliolümpiamängudel. 1924. aastal oli ta Läti delegatsiooni lipukandja, 1928. aastal oli ta ainus sportlane Läti delegatsioonis. Ta oli ka spordiametnik ja treener ning Läti Talispordi Liidu esimees.
Sündis Krišis Rumba ja Lizete peres, kes oli Skurstenmuiža talunik Lielvircava vallas (praeguse haldusjaotuse järele Sesava vallas Jelgava piirkonnas).
Aastal 1913 astus ta Peterburi Polütehnilise Instituudi keemiaosakonda. Pärast Esimese maailmasõja puhkemist astus ta vabatahtlikult Vene armeesse ja lõpetas kiirendatud kursuse Konstantinovi suurtükiväekoolis. Aastal 1915 ülendati ta lipnikuks. Ta teenis õhutõrje- ja raskesuurtükiväeüksustes. Tema kõrgeim ametikoht oli patareiülem, Petrogradi õhukaitsekorpuse ülema kohusetäitja, nooremleitnant (1916). Ta ei aktsepteerinud Oktoobrirevolutsiooni. Aastatel 1918–1920 osales ta Venemaa kodusõjas Aleksandr Koltšaki armees, ta oli 2. eraldiseisva raskesuurtükiväedivisjoni vanemohvitser ja patareiülem.
Oktoobris 1920 opteerus ta Lätti.
1924. aasta olümpiamängudel saavutas ta kiiruisutamises 1500 meetri distantsil 10. koha, 5000 meetri distantsil 11. koha, 10 000 meetri distantsil 11. koha ja 500 meetri distantsil 16. koha. Kui ta 1928. aastal olümpiamängudel teist korda osales, olid tema kohad madalamad (parim oli 1500 meetri distantsil 14. koht).
Pärast NSV Liidu sissetungi ja Teist maailmasõda jäi ta Lätti ja jätkas tööd spordiametnikuna. Märtsiküüditamisel deporteeriti ta Amuuri oblastisse ja hiljem Põhja-Kasahstani. Ta rehabiliteeriti täielikult 11. novembril 1955.
Alberts Rumba suri 10. juulil 1962 Riias.
Hippius (suguvõsa)

Hippius oli baltisaksa suguvõsa Eesti- ja Venemaal
Hippiused pärinesid Saksamaalt Mecklenburg-Schwerinist, kus Jochen Hingst oli 16. sajandil Plau linna raehärra ja bürgermeister. Tema järeltulijate ajal omandas perekonnanimi ladinapärase kuju Hippius. Suguvõsa asus 1661. aastal elama Tallinna.
Saint-Brieuc' ringkond

Saint-Brieuc' ringkond ["sän bri'jöö"] on ringkond Prantsusmaal Bretagne piirkonnas Côtes-d'Armori departemangus. Ringkond koosneb 110 vallast. Seal elas 2022. aastal 275 606 inimest.
Ringkond asub departemangu keskosas, piirnedes põhjas Atlandi ookeaniga ning lõunas Morbihani ja Ille-et-Vilaine'i departemanguga.
Koosseis.
Kantonid.
Saint-Brieuc' ringkonda kuuluvad järgmised kantonid (sh mõni vaid osaliselt):
¹ Lamballe-Armori vald on nendes kantonites vaid osaliselt &lt;br&gt;
² Saint-Brieuc' vald on nendes kantonites vaid osaliselt
Vallad.
Saint-Brieuc' ringkonnas on 1. jaanuari 2025. aasta seisuga järgmised vallad (sulgudes INSEE kood):
Guéret' ringkond

Guéret' ringkond ["ge'ree"] on ringkond Prantsusmaal Uus-Akvitaania piirkonnas Creuse'i departemangus. Ringkond koosneb 127. vallast. Seal elas 72 530 inimest. (2022. aastal)
Ringkond asub departemangu lääneosas, hõlmates pool departemangust, kus ongi ainult kaks ringkonda. See piirnedeb läänes Haute-Vienne'i ja põhjas Indre'i departemanguga.
Koosseis.
Kantonid.
Guéret' ringkonda kuuluvad järgmised kantonid (sh mõni vaid osaliselt):
¹ Guéret' vald on nendes kantonites vaid osaliselt
Vallad.
Guéret' ringkonnas on 1. jaanuari 2025. aasta seisuga järgmised vallad (sulgudes INSEE kood):
Périgueux' ringkond

Périgueux' ringkond ["peri'göö"] on ringkond Prantsusmaal Uus-Akvitaania piirkonnas Dordogne'i departemangus. Ringkond koosneb 143 vallast. Seal elas 2022. aasta seisuga 177 003 inimest. 
Ringkond asub departemangu keskosas. See piirneb läänes Gironde'i, Charente-Maritime'i ja Charente'i departemanguga.
Koosseis.
Kantonid.
Périgueux' ringkonda kuuluvad järgmised kantonid (sh mõni vaid osaliselt):
¹ Sanilhaci vald on nendes kantonites vaid osaliselt&lt;br&gt;
² Bassillac et Auberoche'i vald on nendes kantonites vaid osaliselt&lt;br&gt; 
³ Périgueux' vald on nendes kantonites vaid osaliselt
Vallad.
Périgueux' ringkonnas on 1. jaanuari 2025. aasta seisuga järgmised vallad (sulgudes INSEE kood):
Vendée väike basset-grifoon

Vendée väike basset-grifoon on verejäljekoer, kes on aretatud jäneste jälitamiseks Prantsusmaa Vendée departemangu kibuvitsapõõsastega kaetud maastikul. Tõug on Ameerika Ühendriikides tuntud kui „Petit“ või „PBGV“, Inglismaal kui „Roughie“ ja Taanis kui „Griffon“ või ‚Petit‘. See on üks kuuest Rahvusvahelise Künoloogilise Föderatsiooni (FCI) poolt tunnustatud „basset“-tüüpi tõust.
Paul Daubigné on tõu kohta kirjutanud : "See ei ole enam lihtsalt madalam vendéeni basset, vaid väike basset, kelle kõik proportsioonid on harmooniliselt vähendatud ning kelle moraalsed omadused on kirglikule jahikoerale sobivad." Väikeste bassetite meeskond võitis esimese Euroopa karika jänesejahis.
"Kasutus. Selle basseti kohta öeldakse, et ta on "kodus ingel, õues põrguline". Ta on kirglik jahikoer, kellele tuleb maast-madalast õpetada kuuletumist. Jahimehe suurepärane abiline keskmise suurusega jahialadel. Ta on tõeline spetsialist jäneste jahtimises, ent saab hästi hakkama teiste loomade jahil."
Helsingis toimunud 2025. aasta el pärjati aasta kauneimaks koeraks Megan ehk täisnimega Black Majesty Some Say, kelle omanik ja kasvataja on Iva Raič Horvaatiast.
Besançoni ringkond

Besançoni ringkond ["besan'soon"] on ringkond Prantsusmaal Burgundia-Franche-Comté piirkonnas Doubs' departemangus. Ringkond koosneb 252 vallast. Seal elas 2022. aasta seisuga 254 489 inimest.
Ringkond asub departemangu lääneosas. See piirneb edelas Jura ja põhjas Haute-Saône'i departemanguga.
Koosseis.
Kantonid.
Besançoni ringkonda kuuluvad järgmised kantonid (sh kolm vaid osaliselt):
¹ Besançoni vald on nendes kantonites vaid osaliselt
Vallad.
Besançoni ringkonnas on 1. jaanuari 2025. aasta seisuga järgmised vallad (sulgudes INSEE kood):
Sheila Jordan

Sheila Jeanette Jordan (sünninimi Sheila Jeanette Dawson; 18. november 1928 Detroit – 11. august 2025 New York) oli Ameerika Ühendriikide džässlaulja.
Ta oli tuntud oma innovaatilise vokaalse stiili poolest ning oli üks esimesi lauljaid, kes tõi "bebop"'i ja vokaalimprovisatsiooni džässmuusikasse. Jordan tegi koostööd mitmete nimekate džässmuusikutega, sealhulgas Charlie Parkeri, Charles Minguse ja Steve Kuhniga.
Tema muusikukarjäär kestis üle kuue aastakümne ning teda peetakse üheks mõjukamaks vokaaldžässi esindajaks 20. sajandil.
Sheila Jordan oli ka hinnatud džässipedagoog, kes juhendas ja inspireeris noori muusikuid, rõhutades improvisatsiooni ja vokaalset väljendusvabadust. Tema õpetamist tunnustati 2012. aastal, kui ta pälvis auhinna Jazz Education Network Award for Outstanding Performance.
Isiklikku.
Sheila Jordan oli aastatel 1952–1962 abielus saksofonisti ja helilooja Duke Jordaniga, abielust sündis tütar Tracey Jordan. Pärast abielulahutust keskendus Sheila tütre kasvatamisele ning töötas sekretärina reklaamiagentuuris, samal ajal jätkates muusikukarjääri. Ta elas suure osa elust New Yorgis, kus tegutses nii muusiku kui ka džässipedagoogina.
Koko-hallhaigur

Koko-hallhaigur ("Ardea cocoi") on haigurlaste sugukonda kuuluv linnuliik.
Välimus.
Koko-hallhaigur on 95–127 cm pikk. Kaalub 1900–1980 g. Lõuna pool elavad linnud on põhjapoolsetest suuremad.
Pealagi on must, kael on valge. Nokk on tuhmkollane, nokatüvik on tumedam. Silmad on kollased, valjasriba on sinine. Selg ja tiivad on hallid. Reied ja saba alapool on valged. Kõht ja jalad on mustad. Pulmarüüs on nokk erekollane ja jalad roosad.
Noorlinude sulestik on hallikam, alapool on triibuline. Pealagi on hall või tuhmim must kui täiskasvanud lindudel. Udusulis pojad on hallid, pealagi on tume.
Sarnaneb välimuselt ameerika hallhaigruga, kuid on ära tuntav üleni musta pealae, heleda kaela ja mustade reite järgi.
Levik.
Elavad Lõuna-Ameerikas. Levila ulatub Panamast ja Venezuelast Aiséni piirkonna ja Chubuti provintsini, kuid nad ei ela Andides.
Üldiselt peetakse neid paigalindudeks, kuid lõunapoolsed linnud lendavad talveks põhja poole. Jaanuarist juunini võib koko-hallhaigruid kohata ka Trinidadil.
Elavad jõgede ja järvede ääres, soodes ning üleujutatud karjamaadel. Väldivad kuiva rannikut ja tihedaid metsi. Tavaliselt elavad madalikel, kuid Boliivias on neid nähtud 2550 m kõrgusel merepinnast.
Toitumine.
Toituvad kaladest, konnadest ja veeputukatest. Brasiilia rannikul söövad vahel raipeid. Peruus toituvad peamiselt üle 20 cm pikkustest kaladest. Pojad toituvad peamiselt imetajatest ja kaladest.
Tavaliselt püüavad saakloomi paigal seistes. Tšiilis toituvad peamiselt öösel, Argentinas päeval. Tavaliselt toituvad üksi, Brasiilias on neid nähtud ka 100–200-linnulistes parvedes. Mõnikord varastavad toitu muda-toonekurgedelt.
Pesitsemine.
Pesitsevad üksikult või kolooniates, vahel koos teiste liikidega. Pesa on ehitatud pilliroost ja okstest ning vooderdatud rohuga. Pesa on 65 cm lai ja selle ehitamiseks kulub umbes seitse päeva. Pesa asub 20–25 m kõrgusel puu otsas.
Panamas algab pesitsusperiood veebruaris, Surinames juulis, Uruguays oktoobris, Buenos Aireses novembris. Kurnas on kolm taevasinist heledate tähnidega muna. Muna on 51–66 mm pikk ja 34–42 mm lai ning kaalub 75 g.
Toiduga kindlustatuse staadiumide terviklik klassifikatsioon

Toiduga kindlustatuse staadiumide terviklik klassifikatsioon (inglise keeles "Integrated Food Security Phase Classification"; ehk IPC-skaala) on toidujulgeoleku hindamiseks koostatud mõõdik. Sellega võetakse arvesse mingi piirkonna toiduga kindlustatust, toidu kvaliteeti ja elatustaset ning antakse käesolevale olukorrale hinnang ja soovitused järgmisteks sammudeks.
IPC-skaala töötas aastal 2004 Somaalias kasutamiseks välja ÜRO Toidu- ja Põllumajandusorganisatsiooni Toidujulgeolekuüksus. Mõõdikut on hiljem kasutanud erinevates piirkondades valitsused ja rahvusvahelised organisatsioonid, mh CARE, Euroopa Komisjoni Teadusuuringute Ühiskeskus, ÜRO Toidu- ja Põllumajandusorganisatsioon, Ameerika Ühendriikide rahvusvahelise arengukoostöö agentuur, FEWS NET, Oxfam, Save the Children ja Maailma Toiduprogramm.
Duke Jordan

Duke Jordan (sünninimi Irving Sidney Jordan; 1. aprill 1922 Brooklyn, New York – 8. august 2006 Kopenhaagen, Taani) oli Ameerika Ühendriikide džässpianist, kes oli tuntud oma panuse tõttu bebopmuusika arengusse.
Ta oli Charlie Parkeri klassikalise kvinteti liige aastatel 1947–1948, kus mängis koos Miles Davise ja teiste legendaarsete muusikutega. Tema instrumentaalpala "Jordu" on saanud džässiklassikaks ja seda on salvestanud paljud artistid.
Jordan alustas oma soolokarjääri 1950. aastate keskpaiku ning salvestas ja esines aktiivselt kuni elu lõpuni. Alates 1978. aastast elas ta Kopenhaagenis, Taanis, kus salvestas mitmeid albumeid SteepleChase'i plaadifirmale.
Aastatel 1952–1962 oli ta abielus džässlaulja Sheila Jordaniga. Nende abielust sündis tütar Tracey J. Jordan.
Ruger LC9

Ruger LC9 ("Lightweight Compact 9mm") on Ameerika Ühendriikide poolautomaatpüstol. Relva tootis Sturm, Ruger &amp; Co., see on 9-millimeetrise kaliibriga. LC9-t tutvustati aastal 2011 relvamessil SHOT Show.
Scaptia beyonceae

Scaptia beyonceae on parmuliik. Putukat leidub Athertoni platool Queenslandi kirdeosas Austraalias. "Scaptia beyonceae" avastati aastal 1981 ning teda kirjeldati aastal 2011. Liik on nime saanud Ameerika Ühendriikide laulja ja näitleja Beyoncé järgi.
Gabi Novak

Gabrijela Novak (tuntud kui Gabi Novak; 8. juuli 1936 Berliin – 11. august 2025 Zagreb) oli Horvaatia pop- ja džässlaulja, kelle karjäär kestis 1950. aastate lõpust 2025. aastani.
Novak sündis Berliinis horvaadi päritolu isa Đuro Novaki ja saksa päritolu ema Elizabeth Reimani peres. Pärast Gabi lapsepõlve Saksamaal kolis pere Hvari saarele ning hiljem Zagrebi. Seal lõpetas ta rakenduskunstikooli graafika erialal ning töötas mõnda aega illustratsiooni- ja lavakujunduskunstnikuna Zagreb Filmis.
1950. aastate lõpus alustas Gabi Novak lauljakarjääri ning äratas tähelepanu erilise hääle ja emotsionaalse esitusega. Ta osales paljudel muusikafestivalidel, eelkõige Zagrebfestil ja Opatija festivalil, esitades tuntud laule, sealhulgas "Ljubav ili šala", "Adrese moje mladosti", "Vino i gitare" jt.
Isiklikku.
Gabi Novak oli kaks korda abielus. Tema esimene abikaasa oli helilooja Stipica Kalogjera, see abielu lõppes lahutusega 1970. aastal.
Märtsis 1973 abiellus ta laulja ja laulukirjutaja Arsen Dedićiga, kes kirjutas ka talle palju laule. Nende poeg, džässpianist Matija Dedić suri 52-aastaselt 2025. aastal.
Tunnustus.
Gabi Novak on pälvinud mitu Porini muusikaauhinda:
FN FNX

FN FNX on Belgia poolautomaatpüstol. Püstol on polümeerist raamiga ja seda toodab FN Herstali Ameerika Ühendriikide tütarettevõte Columbia linnas Lõuna-Carolinas.
Porin

"Porin" on horvaadi helilooja Vatroslav Lisinski viievaatuseline ooper, mille esietendus toimus 2. oktoobril 1897 Zagrebis. 
Libreto autor oli Kreeka päritolu horvaadi luuletaja, näitekirjanik ja kultuuritegelane Dimitrija Demeter.
Ooper "Porin" on Horvaatia muusikaajaloos väga tähtsal kohal. See oli teine Horvaatia ooper – esimene oli samuti Lisinski teos "Ljubav i zloba" (1846). Porin valmis ajal, mil Horvaatias tugevnes rahvuslik eneseteadvus ja soov rõhutada oma keelt, ajalugu ja kultuuri.
Ooperi sisu põhineb ajaloolistel sündmustel ning käsitleb horvaatide võitlust sissetungijate vastu. Seetõttu on Porinit sageli tõlgendatud kui sümbolit Horvaatia vabadusihale ja rahvuslikule uhkusele.
Lisaks muusikalisele väärtusele on Porin oluline ka kultuuriliselt ja poliitiliselt, kuna see aitas kaasa Horvaatia omaooperi ja rahvusliku teatri arengule.
Kristi Noem

Kristi Lynn Noem (neiupõlvenimi Arnold; sündinud 30. novembril 1971 Watertownis Codingtoni maakonnas Lõuna-Dakotas) on Ameerika Ühendriikide poliitik ja alates 25. jaanuarist 2025 Donald Trumpi teises valitsuses ametis olnud Ameerika Ühendriikide sisejulgeolekuminister.
Ta sündis aastal 1971 Watertownis Lõuna-Dakotas. Tema vanemad on Ron ja Corrine Arnold, kes pidasid Lõuna-Dakotas talu ja rantšot. Ta õppis Mount Marty kolledžis ja Northern State Universitys, kuid katkestas aastal 1994 (seoses isa surmaga tööõnnetuse tagajärjel) õpingud, pärast mida Kristi ja tema vend talu üle võtsid. Ta lisas perekonna valdustele jahimaja ja restorani. Ka tema õed-vennad kolisid tagasi, et aidata ettevõtteid laiendada.
Ta alustas oma poliitilist karjääri Lõuna-Dakota Esindajatekojas, teenides aastatel 2007–2011. Ta valiti aastal 2018 Lõuna-Dakota esimeseks naiskuberneriks. Ta pälvis riiklikku tähelepanu COVID-19 pandeemia ajal, olles vastu osariigi maskikandmise kohustusele ja propageerides vabatahtlikke meetmeid. Tal on konservatiivne seisukoht enamikus siseküsimustes, eriti relvaõiguste, abordi ja ebaseadusliku immigratsiooni osas.
Aastal 2010 aliti ta Ameerika Ühendriikide Esindajatekoja liikmeks. Ta võitis vabariiklaste eelvalimised ja alistas üldvalimistel ametisoleva demokraadi Stephanie Herseth Sandlini. Seejärel võttis ta tunde Mount Marty kolledži Watertowni ülikoolilinnakus ja Lõuna-Dakota osariigi ülikoolis ning veebikursusi Lõuna-Dakota ülikoolis. Aastal 202 omandas ta Lõuna-Dakota osariigi ülikoolis bakalaureusekraadi politoloogia erialal, olles samal ajal Esindajatekoja liige. Washington Post nimetas teda Kapitooliumi mäe "kõige võimsamaks praktikandiks", kuna ta sai Kongressi liikme ametikohalt ülikooli praktikapunkte.
Ta on samasooliste abielu vastu ja kongresmenina väljendas ta rahulolematust USA Ülemkohtu 2015. aasta Obergefell vs. Hodges otsusega. 2021. aasta märtsis allkirjastas kuberner ta seaduse, mis lubab eraettevõtetel keelduda LGBT-klientide teenindamisest usuliste veendumuste alusel.
Kuberneri ametiajal olid Noemi suhted oma osariigi indiaani hõimudega nõrgad. Näiteks on ta oma avaldustes öelnud, et Lõuna-Dakota indiaanihõimude pealikel on sidemed Mehhiko narkokartellidega. Sel põhjusel teatas Lõuna-Dakota Pine Ridge'i reservaat 2024. aasta veebruaris, et Noem ei ole reservaati enam teretulnud. Hiljem kevadel keelasid kolm teist indiaanihõimu Noemil oma reservaatidesse sisenemise. 2024. aasta maiks oli Noemile keelatud siseneda kõikidesse Lõuna-Dakota indiaanireservaatidesse: kokku hõlmavad need peaaegu 20% osariigi pindalast.
Isiklikku.
Ta on abielus Bryon Noemiga. Neil on kolm last. Usu poolest on ta protestant. Ta on norra päritolu.
Porin (muusikaauhind)

Porin on Horvaatia muusikaauhind, mida antakse välja igal aastal silmapaistvate saavutuste eest Horvaatia muusikatööstuses. Auhind loodi 1994. aastal ning seda peetakse Horvaatia üheks tähtsaimaks ja prestiižikamaks muusikaauhinnaks.
Porini muusikaauhinna algatasid ühiselt Horvaatia heliloojate ühing (Hrvatsko društvo skladatelja), Horvaatia muusikaautorite ühing (ZAMP) ning Horvaatia rahvusringhääling (Hrvatska radiotelevizija, HRT). Esimene auhinnagala toimus 1994. aastal Splitis ning alates sellest ajast on üritust korraldatud erinevates Horvaatia linnades, sealhulgas Zagrebis, Rijekas, Osijekis ja mujal.
Porini auhind on valmistatud läbipaistvast klaasist ning kujutab stiliseeritud grammofoni. Auhinna disainis horvaadi kunstnik ja skulptor Ivica Propadalo.
Auhindu jagatakse mitmes kategoorias, mis esindavad erinevaid muusikastiile ja esitusvaldkondi. Mõned olulisemad neist on:
Hemimycena mairei

Hemimycena mairei on šampinjonilaadsete seltsi heinikuliste sugukonda kuuluv seente liik.
Seen kasvab tavaliselt muruplatsidel. Seene leidis Eestis esmakordselt aastal 2025 Sven Pruul.
Inocybe woglindeana

Inocybe woglindeana on šampinjonilaadsete seltsi narmasnutiliste sugukonda kuuluv liik.
Seene leidis Eestis esmakordselt aastal 2025 Sven Pruul.
Coprinopsis rhombisporoides

Coprinopsis rhombisporoides on seeneliik kandseente hõimkonnas.
Seene leidis Eestis esmakordselt aastal 2025 Sven Pruul.
Hunter Biden

Robert Hunter Biden (sündinud 4. veebruaril 1970 Wilmingtonis) on Ameerika Ühendriikide advokaat ja ärimees. Ta on endise presidendi Joe Bideni ja tema esimese abikaasa Neilia Hunter Bideni (1942–1972) teine poeg.
Lapsepõlv ja haridus.
Robert Hunter Biden sündis 4. veebruaril 1970 Wilmingtonis, Delaware'is. Ta on Neilia Bideni (sündinud Hunter) ja Joe Bideni teine poeg. Hunter Bideni ema ja noorem õde Naomi hukkusid 18. detsembril 1972. aastal autoõnnetuses.
Valgepea-haigur

Valgepea-haigur ("Ardea pacifica") on haigurlaste sugukonda kuuluv linnuliik.
Välimus.
Valgepea-haigur on 76–106 cm pikk. Tiibade siruulatus on 147–160 cm. Kaalub 650–860 g. Emaslind on väiksem kui isaslind.
Pea ja kael on valged, kaela esiküljel on mustad täpid. Valjasriba on tumehall või must. Nokast silmani jookseb kollakas või rohekas vööt. Silmad on kollased. Ülapool on tumehall, alapool hall valgete triipudega. Jalad on mustad, alaosa võib olla veidi rohekas.
Hundsulestik on puhkesulestikust tumedam. Mustad ja tumehallid suled läigivad rohekalt. Täpid kaelal on pruunid. Valjasriba on sinine.
Noorlinnu pea ja kael on hallid või beežid. Noka alapool on kollane või valge. Silmad on tumepruunid. Udusulis pojad on helehallid, pea ja kael on ülejäänud sulestikust heledamad.
Sarnaneb välimuselt valgepõsk-haigruga, kuid valgepea-haigru pea on üleni valge.
Levik.
Elavad Austraalias, Tasmaanial ja Uus-Guinea lõunaosas.
Elavad jõgede ja laguunide ääres, soodes ning lammidel. Eelistavad magedat vett.
Toitumine.
Toituvad kaladest, kahepaiksetest, limustest, koorikloomadest, veeputukatest, sisalikest, pardipoegadest, hiirtest ja raibetest. Saagiks langevad kalad on tavaliselt kuni 3 cm pikkused. Pojad toituvad kullestest.
Otsivad toitu kuni 7 cm sügavusest veest. Toituvad päeval. Püüavad saakloomi paigal seistes. Tavaliselt toituvad üksi või paaris, vahel väikestes parvedes. Mõnikord varastavad toitu iibistelt ja röövlindudelt.
Pesitsemine.
Tavaliselt pesitsevad kolooniates, vahel ka üksi. Koloonias on 2–30 paari, kuid võib olla ka mitusada. Võivad pesitseda koos kormoranlaste, iibislaste ja teiste haigurlastega. Ühe puu otsas võib olla kuni viis pesa. Pesa asub 15–40 m kõrgusel. Pesitsevad vee kohal või vee lähedal. Pesa läbimõõt on 30–60 cm. Emaslind ehitab pesa okstest, mida isaslind kogub kuni 150 m kauguselt maapinnalt, puudelt, veest ja teistest pesadest. Võivad kasutada sama pesa mitu aastat järjest.
Pesitsevad septembrist veebruarini. Kurnas on neli rohekassinist muna mõõtmetega 58 × 39 mm. Mune hauvad mõlemad vanemad 28–30 päeva. Pojad saavad lennuvõimeliseks 6–7 nädala vanuselt.
Caspar Lessius

Caspar Lessius (1603 Massel Sileesia – 5. november 1675 Kuusalu Eestimaa Rootsi kuningriik) oli Liivimaa ja Eestimaa vaimulik.
Caspar Lessius (nime erikujud: Kaspar Lessius, Leschius, Less, Lezius, Loschius, Laschius) õppis Saksamaal, ta immatrikuleeriti aprillis 1621 Oderi äärse Frankfurdi ülikooli. 
Ta oli 1627–1632 Liivimaa Rõngu koguduse, 1633–1657 Rõuge, 1633–1635 ka Vastseliina koguduse pastor. 1635. aastal oli ta Tartu Jaani koguduse pastor-adjunkt.
Aastatel 1658–1675 oli ta Eestimaa Kuusalu koguduse pastor ning 1672–1675 Ida-Harju praost.
Caspar Lessius suri 1675. aastal Kuusalus.
Hera (täpsustus)

Hera võib tähendada järgmist:
Hera (kosmoseaparaat)

Hera on kosmoseaparaat, mille Euroopa Kosmoseagentuur (ESA) töötas välja oma kosmoseohutuseprogrammi jaoks. Aparaadi peamine eesmärk on uurida kaheosalist asteroidisüsteemi Didymos, mida rammis neli aastat varem NASA DART. Hera uurib kokkupõrke järelmeid ning aitab kinnitada asteroidi rammimise tõhusust Maa-lähedase asteroidi kursilt kõrvale suunamiseks, et vältida kokkupõrget Maaga.
Lisaks Hera uurimisele katsetatakse tehnoloogiaid, mis on seotud väikeste Päikesesüsteemi taevakehade läheduses töötamisega ning kuupsatelliitidega suhtlemist planeetidevahelises ruumis. Hera mass on 1128 kg ning sellel on kaamerad, kõrgusmõõtur ja spektromeeter. Hera kannab pardal kahte väikest kuupsatelliiti nimega Milani ja Juventas.
Kosmosesond startis 7. oktoobril 2024 SpaceX-i kanderaketiga Falcon 9 Block 5. 12. märtsil 2025 sooritas Hera oma kiiruse suurendamiseks möödalennu Marsist. Hera saabub Didymose juurde 28. detsembril 2026.